DA Den Europæiske Unions Tidende CE 88/267

(2004/C 88 E/0272)

SKRIFTLIG FORESPØRGSEL P-0999/04

af Daniel Hannan (PPE-DE) til Kommissionen

(24. marts 2004)

Om: Sammenkobling af højspændingsmaster i Civitella Paganico Kommune

Civitella Paganico Kommune tillader det italienske elselskab Terna SpA at fortsætte med et projekt gående ud på at sammenkoble to eksisterende linjer af højspændingsmaster mellem Speranza-Valmontone og Suvereto-Montalto. I det pågældende område findes der en hidtil uudgravet romersk boplads, og derfor er det italienske kulturministerium i øjeblikket ved at undersøge stedet med henblik på at erklære det for kulturelt fundsted. Til trods for denne undersøgelse og det forhold, at byrådet allerede har afgivet en negativ udtalelse, går projektet videre.

Finder Kommissionen, at Civitella Paganico Kommunes handlinger er forenelige med EU's erklærede engagement til fordel for folkesundheden og beskyttelsen af Europas kulturarv?

Svar afgivet på Kommissionens vegne af Margot Wallström

(30. april 2004)

Projekter som anlæg af stærkstrømsluftledninger er omfattet af Rådets direktiv 85/337/EØF (VVM-direktivet) af 27. juni om vurdering af visse offentlige og private projekters indvirkning på miljøet (1), som ændret ved Rådets direktiv 97/11/EF af 3. marts 1997 (2). Det bestemmer, at medlemsstaterne, før der udstedes byggetilladelse, skal sikre, at projekter, som sandsynligvis vil påvirke miljøet betydeligt, bl.a. på grund af deres art, størrelse eller placering, skal underkastes en vurdering af virkningerne på miljøet. Miljøvurderingen skal udpege, beskrive og vurdere projektets direkte og indirekte virkninger på mennesker, fauna, flora, jord, vand, luft, klima og landskab samt materielle goder og kulturarven.

Projekterne er defineret i artikel 4, som henviser til direktivets bilag I og II. Anlæg af stærkstrøms-luftledninger med en spænding på mindst 220 kV og en længde på over 15 km er omfattet af bilag I, medens transport af elektricitet gennem luftledninger med mindre spænding og længde end de nævnte er omfattet af bilag II. En VVM-vurdering er obligatorisk for projekterne i bilag I, medens det for projekter i bilag II er de nationale myndigheder, der ud fra en konkret vurdering af den enkelte sag eller ud fra tærskler eller kriterier bestemmer, om et projekt skal underkastes en WM-vurdering på grund af dets forventede betydelige virkning på miljøet, under hensyntagen til de relevante udvælgelseskriterier, der er anført i direktivets bilag III.

I den konkrete sag kan Kommissionen ikke tage stilling ud fra de oplysninger, som det ærede medlem har forelagt. På baggrund af ovenstående bedes det ærede medlem forelægge yderligere oplysninger, som gør Kommissionen i stand til at vurdere sagen i overensstemmelse med den gældende fællesskabslovgivning.

Den 12. juli 2003 vedtog Rådet henstilling 1999/519/EEC (3) om begrænsning af befolkningens eksponering for elektromagnetiske felter med henblik på at sikre et højt sundhedsbeskyttelsesniveau. De anbefalede maksimumværdier bygger på retningslinjerne fra International Commission on Non-Ionising Radiation Protection og Den Videnskabelige Styringskomité i Kommissionen har tilsluttet sig disse værdier. En fuldstændig overholdelse af de grundlæggende begrænsninger og referenceniveauer, der er anført i henstillingen, sikrer, at befolkningen har et højt beskyttelsesniveau over for både akutte virkninger og langtidsvirkninger af hele spektrummets ikke-ioniserende stråling. Samtidig følger Kommissionen nøje forskningen på området og skrider om nødvendigt ind for at tage højde for nye videnskabelige beviser, som endnu ikke indgår i overvejelserne.

Ansvaret for at integrere henstillingens bestemmelser i den nationale lovgivning ligger hos medlemsstaterne. Spørgsmålet bør derfor tages op med de relevante nationale myndigheder.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 199 af 30.7.1999.